Ili nisħaq għal bosta xhur, fil-fatt mill-bidu nett tal-kriżi tal-migrazzjoni, li m'hemmx alternattiva tajba għall-protezzjoni tal-fruntieri. U għalhekk nilqa' b'sodisfazzjon kbir il-proposta tal-Kummissjoni Ewropea li jissaħħu l-fruntieri esterni tagħna, għax fil-fatt il-kontroll tal-fruntieri huwa kundizzjoni indispensabbli ta' kull politika dwar il-migrazzjoni. Il-protezzjoni tal-fruntieri hija u għandha tkun l-ewwel nett ir-responsabbiltà tal-istati nazzjonali. Hu għalhekk li jeħtieġ nanalizzaw l-idea mill-aktar kontroversjali tad-dħul tal-Gwardja tal-Fruntiera Ewropea fit-territorju tal-istati sovrani. Iżda l-Ewropa ma tistax tibqa' vulnerabbli meta l-istati ta' Schengen ma jirnexxilhomx jipproteġu il-fruntieri tagħhom b'mod effettiv. Jekk niċħdu l-proposta tal-Kummissjoni, ikollna nsibu soluzzjoni oħra u, sfortunatament, daqstant iebsa. Hija wkoll kruċjali, naturalment, il-kwistjoni tar-Renju Unit. Il-konsultazzjonijiet li kelli mal-Istati Membri kollha juru rieda tajba mill-partijiet kollha involuti, iżda dan ma jbiddilx il-fatt li xi partijiet mill-proposta tar-Renju Unit jidhru inaċċettabbli. Madanakollu, jekk illejla l-Prim Ministru Cameron jipperswadi lill-mexxejja li nistgħu naħdmu flimkien biex insibu soluzzjonijiet fl-erba' kategoriji kollha, ikollna ċans tajjeb li nilħqu ftehim fi Frar. Fl-aħħar nett, dwar l-Unjoni Ekonomika u Monetarja. Anke jekk bħalissa l-Ewropa tinsab maħkuma mill-kriżi tal-migrazzjoni, m'għandniex il-lussu li nistennew żminijiet aħjar biex inwettqu r-riformi meħtieġa. F'dan is-summit għandu joħroġ ċar jekk l-Istati Membri humiex lesti jieħdu deċiżjonijiet diffiċli dwar l-Unjoni Bankarja u l-governanza ekonomika. Kunsill Ewropew, 17-18 ta' Diċembru 2015 Ara l-paġna tal-laqgħa